ಕೊಡಗಿನ ಗಡಿ ಭಾಗದಲ್ಲಿ ಮತ್ತೆ ನಡುಗಿದ ಭೂಮಿ ಆತಂಕ ಸೃಷ್ಠಿ ಹೊಸದಿಗಂತ ವರದಿ, ಮಡಿಕೇರಿ: ಕೊಡಗಿನ ಗಡಿ ಭಾಗವಾದ ಚೆಂಬು ಹಾಗೂ ಸುತ್ತಮುತ್ತಲ ಪ್ರದೇಶದಲ್ಲಿ ಭಾನುವಾರ ಬೆಳಗ್ಗೆ ಮತ್ತೆ ಭೂಮಿ ಕಂಪಿಸಿದೆ. ಶನಿವಾರ ರಾತ್ರಿ ಭೂಮಿಯಿಂದ ಜೋರಾದ ಶಬ್ಧ ಕೇಳಿ ಬಂದಿತ್ತೆನ್ನಲಾಗಿದ್ದು, ಭಾನುವಾರ ಬೆಳ್ಳಂಬೆಳಗೆ 6.22ರ ಸುಮಾರಿಗೆ ಮಳೆಯ ನಡುವೆಯೇ ಭಾರೀ ಶಬ್ಧದೊಂದಿಗೆ ಭೂಮಿ ನಡುಗಿದೆ. ಕಂಪನದ ತೀವ್ರತೆ ರಿಕ್ಟರ್ ಮಾಪಕದಲ್ಲಿ 1.8ರಷ್ಟಿರುವುದಾಗಿ ಮತ್ತು ಇದರ ಕೇಂದ್ರ ಬಿಂದು ದಕ್ಷಿಣ ಕನ್ನಡ ಜಿಲ್ಲೆಯ ಸುಳ್ಯ ತಾಲೂಕಿನ ಅರಂತೋಡು ಗ್ರಾಮ ಪಂಚಾಯತ್ನಿಂದ 1.1ಕಿ.ಮೀ. ಆಗ್ನೇಯ ದಿಕ್ಕಿನಲ್ಲಿ ಕೊಡಗಿನ ಗಡಿ ಭಾಗದಲ್ಲಿ ಪತ್ತೆಯಾಗಿದೆ ಎಂದು ರಾಜ್ಯ ನೈಸರ್ಗಿಕ ವಿಪತ್ತು ಉಸ್ತುವಾರಿ ಕೇಂದ್ರ ತಿಳಿಸಿದೆ. ಭೂಮಿಯ 10 ಕಿ.ಮೀ. ಆಳದಲ್ಲಿ ಕಂಪನ ಉಂಟಾಗಿದ್ದು, ದಕ್ಷಿಣ ಕನ್ನಡ ಜಿಲ್ಲೆಯ ಗೂನಡ್ಕ ಗ್ರಾಮದಿಂದ 1.3ಕಿ.ಮೀ.ಪಶ್ಚಿಮ ನೈರುತ್ಯ, ತೋಡಿಕಾನ ಗ್ರಾಮದಿಂದ 3.3 ಕಿ.ಮೀ. ಉತ್ತರಕ್ಕೆ ಹಾಗೂ ಸುಳ್ಯದಿಂದ 10.47 ಕಿ.ಮೀ. ಆಗ್ನೇಯ ದಿಕ್ಲಿನಲ್ಲಿ ಕೇಂದ್ರ ಬಿಂದು ಗೋಚರಿಸಿದ್ದು, ಸುಮಾರು 20ರಿಂದ 30 ಕಿ.ಮೀ. ವ್ಯಾಪ್ತಿಯಲ್ಲಿ ಕಂಪನದ ಅನುಭವವಾಗಿರಬಹುದೆಂದು ಅಂದಾಜಿಸಲಾಗಿದೆ. ಒಂದೆಡೆ ವ್ಯಾಪಕ ಮಳೆ ಹಾಗೂ ಮತ್ತೊಂದೆಡೆ ಸರಣಿ ಭೂಕಂಪನದಿಂದಾಗಿ ಗಡಿ ಭಾಗದ ಚೆಂಬು, ಸಂಪಾಜೆ ಭಾಗದಲ್ಲಿ ಆತಂಕ ಸೃಷ್ಟಿಯಾಗಿದೆ.